პროექტის მიზანი და მნიშვნელობა

ქართულ სასკოლო პროგრამებში ცალკე საგნის სახით არ ისწავლება მსოფლიო ლიტერატურა. ამის გამო სკოლადამთავრებული ახალგაზრდები არ იცნობენ მსოფლიო ლიტერატურის (ანტიკურისა თუ თანამედროვეს) საფუძველმდებ ტექსტებს, რაც თანამედროვე ცივილიზებულ სამყაროში ნებისმიერი ადამიანის ზოგადი განათლებისა და ცოდნის განუყოფელი ნაწილია. ისეთი ავტორების ცოდნა, როგორებიც არიან ჰომეროსი, დანტე, შექსპირი თუ სხვები, სცდება საკუთრივ ლიტერატურული განათლების ფარგლებს და მოიცავს მსოფლიო ისტორიის, ფილოსოფიის, ცივილიზაციის სფეროებს, რაც ახალგაზრდისთვის თანამედროვე სამყაროს გააზრების, მისი ღირებულებების გაზიარებისა და მის ნაწილად ფორმირების ქვაკუთხედია.

ამ პროექტის მიზანია, ქართული სკოლების უფროსკლასელებს მისცეს საშუალება, გაეცნონ მსოფლიო ლიტერატურის უმნიშვნელოვანეს ტექსტებს, რაც გააღრმავებს მათ ზოგად განსწავლულობას და დაეხმარება უმაღლესი განათლების ეტაპზე სწავლის გაგრძელებაშიც. აღსანიშნავია, რომ ზემოჩამოთვლილი ავტორების ცოდნა არა მხოლოდ იმ ახალგაზრდებისთვის არის მნიშვნელოვანი, რომლებიც ჰუმანიტარულ მეცნიერებებში აპირებენ სწავლის გაგრძელებას, არამედ უაღრესად მნიშვნელოვანია ნებისმიერი, მათ შორის ტექნიკური პროფესიების მქონე ადამიანებისთვის.

მსოფლიო ლიტერატურის საბაზისო ავტორებისა და ტექსტების ცოდნა დაეხმარება ახალგაზრდებს ქართული ლიტერატურის უფრო სიღრმისეულ გააზრებაშიც, საშუალებას მისცემს, მსოფლიო ცივილიზაციის კონტექსტში დაინახონ მშობლიური ლიტერატურა, კულტურა თუ ისტორია, რაც მათი მოაზროვნე, განათლებულ, ზოგადსაკაცობრიო ცოდნასა და ფასეულობებს ნაზიარებ, ჰარმონიულ ინდივიდებად ჩამოყალიბების მნიშვნელოვანი საწინდარია.

ფორმატი

თითოეულ შეხვედრაზე მოსწავლეებს მიეცემათ კვირის საკითხავი მასალა, რომელსაც შემდეგ შეხვედრაზე დაამუშავებენ პედაგოგთან ერთად. შეხვედრები წარიმართება ლექციისა და ინტერაქტიური დისკუსიის ფორმატში. მოსწავლეები აითვისებენ მხატვრული ტექსტის ანალიზის ძირითად ასპექტებს, გაიღრმავებენ კრიტიკული, ანალიტიკური აზროვნების უნარს, მიეჩვევიან საკუთარი აზრის გამოთქმასა და მის დასაბუთებას, არგუმენტირებულ მსჯელობას. საკუთრივ შემოთავაზებული ტექსტებს გარდა, ახალგაზრდები გაეცნობიან რამდენიმე აკადემიურ სტატიას აღნიშულ ტექსტთან/ავტორთან დაკავშირებით და გააკეთებენ ფინალურ პრეზენტაციას (სავარაუდოდ, 5 მოსწავლისაგან შემდგარი ჯგუფებით).